ସିମୁଳିଆ,୧୮।୫ - ବାଲେଶ୍ୱର ଜିଲା ସିମୁଳିଆ ବ୍ଲକ ବାଟି ପଞ୍ଚାୟତର ହରିସିଂହପୁର ଅଞ୍ଚଳରେ ପ୍ରାୟ ୩୦ବର୍ଷ ପରେ ପୁଣି ଆଖୁଚାଷ ଆରମ୍ଭ ହୋଇଛି। କୃଷି ବିଭାଗର ଅବହେଳା ମନୋଭାବ ଯୋଗୁ ପ୍ରାୟ ୫ମାସ ବିଳମ୍ବରେ ଏହି ଚାଷ ଆରମ୍ଭ ହୋଇଛି। ବିଳମ୍ବ କାରଣକୁ ନେଇ ସ୍ଥାନୀୟ ଚାଷୀଙ୍କ ମଧ୍ୟରେ ଆଶଙ୍କା ପ୍ରକାଶ ପାଇଛି। ୩୦ବର୍ଷ ପୂର୍ବେ କୃଷି ବିଭାଗର ଅସହଯୋଗ ଯୋଗୁ ଏହି ଚାଷ ବନ୍ଦ ହୋଇଯାଇଥିଲା। ଯଦି ଏଥର ଚାଷ ମାଡ଼ ଖାଇଯାଏ ତେବେ ଚାଷୀମାନଙ୍କର ମନ ସମ୍ପୂର୍ଣ୍ଣ ଭାଙ୍ଗିଯିବ। କାଂଶବାଂଶ ନଦୀକୂଳରେ ହରିସିଂହପୁର ଅଞ୍ଚଳ ଅବସ୍ଥିତ। ଅସନ୍ତୁଳିତ ଜଳବାୟୁ କାରଣକୁ ନେଇ ପ୍ରତ୍ୟେକ ବର୍ଷ ବନ୍ୟା ଆସୁଛି। ଫଳରେ ସ୍ଥାନୀୟ ଅଞ୍ଚଳର ଆଙ୍କୁଲା, କବିରପୁର, ହରିସିଂହପୁର ଆଦି ଅଞ୍ଚଳର ପ୍ରାୟ ଶହ ଶହ ଏକର ଚାଷ ଜମିରେ ଚାଷ ହୋଇ ନ ପାରି ପଡିଆ ପଡିଛି । ଏପରିକି ବର୍ଷା ହେଲେ ସିମୁଳିଆ ଓ ଖଇରା ବ୍ଲକ ସମେତ ସୋର ଓ ଭଦ୍ରକ ଜିଲାର କେତେକାଂଶର ଜଳ କାଂଶବାଂଶ ନଦୀ ଦ୍ୱାରା ନିଷ୍କାସିତ ହେବା ଯୋଗୁ ସ୍ଥାନୀୟ ଅଞ୍ଚଳର ଚାଷଜମିରେ ପାଣି ବୁଡ଼ି ରହେ। ଜମିରେ ପଟୁମାଟି ମାଡ଼ି ଉର୍ବର ହେଉଥିଲେ ହେଁ ଚାଷ ନଷ୍ଟ ଯୋଗୁ କାଁ ଭାଁ ଧାନ ଚାଷ କରାଯାଇଥାଏ। ବର୍ଷ ବର୍ଷ ଧରି ଜମିକୁ ପଡିଆ ନ ପକାଇ ପୁଣି ଆଖୁ ଚାଷ ପାଇଁ ସ୍ଥାନୀୟ ଅଞ୍ଚଳର ୬ଜଣ ଚାଷୀ ଗତବର୍ଷରୁ ଆଗ୍ରହ ପ୍ରକାଶ କରିଥିଲେ। ଏଥିପାଇଁ ଉଭୟ କୃଷି ବିଭାଗ ଓ ଉଦ୍ୟାନ ବିଭାଗ ସହିତ ଯୋଗାଯୋଗ କରିଥିଲେ। ପରେ କୃଷି ବିଭାଗ ଚାଷୀମାନଙ୍କୁ ସହାୟତା ଦେବା ପାଇଁ ପ୍ରତିଶ୍ରୁତି ଦେବା ପରେ ଗତ ୫ମାସ ପୂର୍ବରୁ ଚାଷୀମାନେ ୧୦ ଏକର ଜମି ହଳ କରିଥିଲେ। କୃଷି ବିଭାଗର କର୍ମଚାରୀମାନେ କ୍ଷେତ୍ର ପରିଦର୍ଶନ କରିବା ସହିତ ଆଖୁ ବିହନ(ଚାରା) ଯୋଗାଇ ଦେବା ପାଇଁ ପ୍ରତିଶ୍ରୁତି ଦେଇଥିଲେ। ପରେ ବିଭାଗୀୟ କର୍ତ୍ତୃପକ୍ଷ ସମୟ ଗଡ଼ାଇ ଚାଲିବା ସହିତ ଚାରାଗୁଡ଼ିକୁ ଚାଷୀମାନଙ୍କୁ ଠିକ୍ କରିବା ପାଇଁ କହିଥିଲେ। ଏଥିପାଇଁ କୃଷି ବିଭାଗ ପକ୍ଷରୁ ଚାଷୀମାନଙ୍କୁ ମାତ୍ର ୨୪ହଜାର ଟଙ୍କା ସହାୟତା ରାଶି ପ୍ରଦାନ କରାଯାଇଥିଲା। ସମୟ ଗଡ଼ିଯିବା ସହିତ ଚାରା ନିଅଣ୍ଟ ହେବା ଯୋଗୁ ଭଦ୍ରକ ଓ ଯାଜପୁର ଅଞ୍ଚଳ ବୁଲି ଚାଷୀମାନେ ମାତ୍ର ୨୧ କୁଇଣ୍ଟାଲ ୪୨କିଲୋ ବିହନ ଯୋଗାଡ କରିବାରେ ସକ୍ଷମ ହୋଇଥିଲେ।
ଆଖୁଚାଷ ପାଇଁ ଗୁଣ୍ଠ ପ୍ରତି ୧ କୁଇଣ୍ଟାଲରୁ ଦେଢ କୁଇଣ୍ଟାଲ ବିହନ ଆବଶ୍ୟକତା ଅନୁସାରେ ୧୦ ଏକର ଜମି ପାଇଁ ପ୍ରାୟ ୪ଶହ ୨୦ କୁଇଣ୍ଟାଲ ବିହନ ଆବଶ୍ୟକତା ଥିଲା। ଅପରପକ୍ଷେ ଆଖୁ ବିହନ ନିଅଣ୍ଟ ଯୋଗୁ କେବଳ ଅକ୍ଷୟ ନାୟକ ନାମକ ଜଣେ ଚାଷୀ ମାତ୍ର ଦୁଇଟି କିଆରୀରେ ସଂଗୃହୀତ ଚାରା ଲଗାଇଛନ୍ତି। ଏ ସମ୍ପର୍କରେ କୃଷି ଅଧିକାରୀ ସ୍ଥିତପ୍ରଜ୍ଞ ଖମାରୀଙ୍କୁ ପଚରାଯିବାରୁ ବ୍ଲକରେ ପ୍ରଥମ ଥର ଆଖୁଚାଷ କରାଯାଉଛି । ଏହା କୃଷି କମିଟିରେ ପାସ୍ ହେବା ପରେ ଚାଷୀମାନଙ୍କୁ ଅର୍ଥରାଶି ପ୍ରଦାନ କରାଯାଇଥିବା ସେ କହିଛନ୍ତି। ଅପରପକ୍ଷେ ଯାଜପୁର ଓ ଭଦ୍ରକ ଜିଲାର ଚାଷୀମାନଙ୍କର ଆଖୁଚାଷ ଯଥେଷ୍ଟ ପୂର୍ବରୁ କରାଯିବା ଯୋଗୁ ଆଖୁ ଗଛ ୨/୩ ହାତ ହୋଇଗଲାଣି। ଏବେ ଲଗାଯାଇଥିବା ଆଖୁରୁ କେମିତି ଗଛ ବାହାରିବ ତାହାକୁ ନେଇ ଚାଷୀ ଅକ୍ଷୟ ନାୟକଙ୍କ ସମେତ ଅନ୍ୟ ଚାଷୀମାନେ ଚିନ୍ତାରେ ଅଛନ୍ତି ।
Enter your email to get our daily news in your inbox.
Leave this field empty if you're human:
